Ľubotice

Ľubotice sú obec na Slovensku v okrese Prešov. Do roku 1948 sa obec nazývala Kelemeš. Patrí k nim aj miestna časť Šarišské Lúky.

 Dejiny 
Prvá písomná zmienka o obci pochádza z roku 1298, keď je uvedená v podobe Kellemes. V rokoch 1971 – 1990 bola obec súčasťou aglomerácie mesta Prešov, ako jeho miestna časť. S Prešovom je v súčasnosti prakticky zrastená a na tejto časti sa nachádza sídlisko Pod Hájom, mnoho ďalších obytných domov či nízko energetických domov.

Nová história obce sa začala písať až po administratívnom oddelení od mesta Prešov. Bol opäť zriadený obecný úrad, zvolený bol starosta i obecné zastupiteľstvo.

 Symboly obce 
Každá obec, v ktorej sa časom vyvinula nejaká administratívna činnosť, snažila sa signovať svoje písomnosti vlastným znakom a pečaťou. Bol symbolom vyjadrujúcim jej určité individuálne špecifiká odlišujúce ju od ostatných obcí. Ľubotice patria k tým 700 obciam na Slovensku, ktoré si za pečatný znak zvolili mariánske patrocínium, a to miestneho rímskokatolíckeho kostola z roku 1806, t. j. Narodenia Panny Márie.

Súčasné symboly obce Ľubotice sú erb, pečať a vlajka, od ktorých je odvodená aj zástava a štandarda starostu.

 Pečať 
Historická pečať Ľubotíc je v Altenburskej zbierke pečatí (fond Šariš) z Maďarského štátneho archívu v Budapešti. Na kruhovej pečati s kruhopisom N.P.M.K (ellemes) 188?. Je zobrazená od pása nahor Panna Mária v náručí s malým Ježišom.

 Erb 
Autorkou výtvarného spodobenia erbu Ľubotíc je akad. maliarka Anna Gregorová.

 Kultúra a zaujímavosti  
 Pamiatky 
 Kaštieľ, dvojpodlažná pôvodne neskororenesančná stavba na pôdoryse obdĺžnika zo začiatku 17. storočia. Prefasádovaný bol v 18. storočí a úpravami prešiel v 20. storočí. Fasády sú členené kordónovou rímsou a nárožným kvádrovaním. Rizalit je členený vysokým pilastrovým rádom a ukončený vysokou atikou s kruhovým oknom.

 Rímskokatolícky Kostol  narodenia Panny Márie, dvojloďová pôvodne barokovo-klasicistickká stavba s polkruhovým ukončením presbytéria a predstavanou vežou, z roku 1808. Obnovou prešiel v rokoch 1854, 1868, 1906 a 1935. Výraznými úpravami prešiel v roku 1968, keď bola doplnená moderná severná loď, podľa projektu Ing. arch. J. Žalobína a Ing. Pousela. V roku 1993 prešiel ďalšími úpravami podľa projektu Ing. M. Havrilu a Ing. arch. Š. Sitarčíka, keď boli upravené interiéry a nadstavaná veža do súčasnej postmodernej podoby. Loď je zaklenutá pruskými klenbami. Na západnej empore je jednomanuálový organ značky Rieger z roku 1911. Vitráže sú dielom Ladislava Záborského. Socha sv. Cyrila a Metoda je dielom žiakov Alexandra Trizuljaka. Fasády kostola sú hladké, členené oknami s eliptickým záklenkom a podseknutím. Veža s výraznou nadstavbou hodinového podlažia je ukončená ihlancovou helmicou.

 Židovská synagóga v časti Šarišské Lúky, dnes gréckokatolícky Chrám sv. Izaiáša proroka, jednopodlažná barokovo-klasicistická stavba na pôdoryse obdĺžnika z prvej tretiny 19. storočia. Pôdorysne je členená na predsieň, obradnú sieň a ešte dva priestory. Po požiari v roku 1905 prešla obnovou.ŠARIŠSKÉ LÚKY. In:   Nevhodnými úpravami prešla v 40. rokoch 20. storočia, keď bola stavba zjednodušená, boli odstránené štíty s tympanónmi a pôvodná manzardová strecha. Do roku 1996 slúžila ako sklad, následne bola upravená pre potreby gréckokatolíckej cirkvi.  Fasády synagógy s nárožným zaoblením sú členené lizénami, na kratších stranách pôdorysu sa nachádzajú plytké rizality s pilastrami. Strecha je v súčasnosti nízka sedlová.

 Židovský cintorín, založený v roku 1834. 

 Mestská vodáreň, dvojpodlažná dvojtraktová eklektická stavba na pôdoryse písmena L, z roku 1906.  Stavba formou pripomína vilovú architektúru prelomu 19. a 20. storočia. Parter je členený bosážou. Vstup je umiestnený pod otvorenú arkádu nárožia neseného jedným stĺpom. Poschodie je členené oknami s polkruhovým záklenkom a profilovanou šambránou. Strechy s miernym presahom sú sedlové.

 Referencie 

 Iné projekty 

 Externé odkazy 



Kategória:Obce okresu Prešov